Gedagte vir die dag: Leef én sterf voluitFoto: pixabay.com Om geestelik te oefen om fiks te bly deur God te dien, is regtig die moeite werd. Dit help ’n mens op alle maniere, vir die lewe hier op aarde én die lewe wat vir ons wag in die toekoms. (1 Timoteus 4:8) Is jy bang om te sterf? Of sien jy as’t ware uit na dié dag wanneer jy in jou Vader se arms gaan wees? Napoleon Bonaparte het gesê: “Ek sterf voor my tyd en my liggaam sal aan die aarde teruggegee word om vir die wurms kos te wees.” In teenstelling hiermee is die woorde van Job: “Ek weet dat Hy wat my kan verlos, lewe. Uiteindelik sal Hy op die aarde kom staan. Selfs al is my liggaam besig om agteruit te gaan, weet ek dat ek eendag die Here sal sien. Ek sal Hom met my eie oë sien. Die gedagte daaraan is amper te veel om te hanteer. Dit oorweldig my” (Job 19:25-27). Ons as kinders van God hoef die dood glad nie te vrees nie. Daarom kan ons ook sonder vrees lééf! Wat ’n vreugde dat ons die hemel het om na uit te sien. Dankie, grote God, dat U my veilig tot by U sal lei.